Lokal forskrift om felles skoleregler for Tvedestrandsskolen

*Hjemmel: Fastsatt av Tvedestrand kommunestyre (sett inn dato og år) med hjemmel i lov 9. juni 2023 nr. 30 om grunnskolen og den videregående opplæring (opplæringsloven), herunder:*

Opplæringslov §10-7

*Kommunen og fylkeskommunen gir forskrift om organisering av skoledemokratiet og om retter og plikter for elevane, mellom anna om orden og oppførsel (skoleregler)*

*Kommunen og fylkeskommunen kan i slike skoleregler angi hvilke tiltaksom kan brukast når elevar bryt skoleregalene, og korleis slike saker skal behandlast*

Opplæringslov §10-4

*Skolen skal sørgje for at elevane og foreldra får vere med på å planleggje, gjennomføre og vurdere verksemda til skolen, mellom anna arbeidet med skolemiljøet, kvalitetsutvikling i opplæring og fastsetjinga av skolereglar. Elevane skal ikkje delta i behandlinga av saker som er omfatta av lovefeta teieplikt*

*Skolen skal leggje til rette for at alle elevane skal kunne ytre seg, og oppmuntre dei til å delta i skoledemokratiet. Skolen skal også hjelpe elevane i arbeidet med skoledemokratiet.*

*Opplæringslov § 10-5*

 *Kvar grunnskole og vidaregåande skole skal ha eit elevråd som er valt av elevane ved skolen.*

*Elevane kan velje å organisere seg på ein annan måte. Kvar grunnskole skal ha eit arbeidsutvalsom er valt av foreldra på skolen. Foreldra kan velje å organisere seg på andre måtar. Kommunen og fylkeskommunen skal sørgje for at det blir fastsett kva for andre brukarorgan skolane skal ha.*

*Elevane og foreldra skal vere representerte i organ ved grunnskolar, og elevane skal vere*

*representerte i organ ved vidaregåande skolar.*

Tvedestrand kommunestyret har besluttet at følgende forskrift om ordensreglement gjelder fra 1.8.2024.

Innhold

[§ 1 Formål 2](#_Toc167349111)

[§ 2 Virkeområde 2](#_Toc167349112)

[§ 3 Delegasjon 3](#_Toc167349113)

[§ 4 Skoledemokrati 3](#_Toc167349114)

[§ 5 Elevenes rettigheter 3](#_Toc167349115)

[§ 6 Elevenes plikter 3](#_Toc167349116)

[§ 7 Orden 4](#_Toc167349117)

[§ 8 Oppførsel 4](#_Toc167349118)

[§ 9 Fravær 5](#_Toc167349119)

[§ 10 Sanksjoner 5](#_Toc167349120)

[§ 11 Skade/ hærverk 5](#_Toc167349121)

[§ 12 Straffbare forhold 5](#_Toc167349122)

[§ 13 Saksbehandling 6](#_Toc167349123)

[§ 14 ikrafttredelse 6](#_Toc167349124)

# § 1 Formål

Læring, trygghet, trivsel, respekt og toleranse er sentrale formål med opplæringen. For å fremme disse verdiene, og for å oppnå et godt og trygt læringsmiljø for elevene, er det viktig å ha klare rammer. Alle er ansvarlige for hvordan hverdagen fungerer på skolene i Tvedestrand. Skolereglene skal sammen med forebyggende arbeid fremme et trygt og inkluderende læringsmiljø. At elever blir utsatt for krenkende atferd, skal ikke aksepteres i Tvedestrandskolen.

Skolereglene skal informere elever, ansatte og foresatte om elevenes rettigheter, plikter og reaksjonsmåter ved brudd på skolereglene.

# § 2 Virkeområde

Skolereglene inneholder regler om orden og oppførsel, regler om hvilke tiltak som skal kunne brukes når elever bryter skolereglementet og regler om framgangsmåten når slike saker skal behandles. Skolereglene gjelder for alle elevene i grunnskolen. Skolereglene gjelder i undervisningslokaler, fellesrom og uteområder, til og fra skolen og når elevene har undervisning andre steder enn på skolens område, for eksempel på uteskole, i prosjekter, leirskole og studieturer.

Skolen plikter å gjøre elever og foresatte kjent med skolereglene hvert år ved skoleårets begynnelse.

# § 3 Delegasjon

I tillegg til dette skolereglementet gis den enkelte skole ved skolens rektor rett til å vedta nødvendige tilleggsbestemmelser i henhold til lokale forhold. Slike lokale tilleggsbestemmelser må være i samsvar med intensjonen i det kommunale skolereglementet. Det kommunale skolereglementet er overordnet den enkelte skoles lokale regler.

# § 4 Skoledemokrati

Skoledemokratiet skal organiseres gjennom at den enkelte skole har følgende organer for samarbeid:

* Samarbeidsutvalg (SU) skal organiseres med følgende medlemmer:
	+ To representanter fra undervisningspersonalet
	+ En representant fra andre ansatte
	+ To representanter fra foreldrerådet
	+ To representanter fra elevene
	+ To representanter fra kommunen, der den ene er rektor
* Skolemiljøutvalget (SMU) skal organiseres ved at:
	+ Elever og foresatte skal være i flertall – fire personer
	+ Skolens ledelse og ansatte skal være representert – to personer
	+ Kommunen som skoleeier skal være representert – en person
* Foreldrerådet(alle foreldre) og foreldrenes arbeidsutvalg (FAU) med følgende organisering:
	+ Hver klasse skal ha en fast- og en vararepresentant til FAU
	+ FAU organiserer seg på den enkelte skole etter vedtatte vedtekter, der FAU fungerer som et «styre» for foreldrerådet
* Elevrådet skal organiseres etter følgende prinsipp:
	+ Hver klasse fra og med 4. til 10.klasse skal ha en fast- og en vararepresentant som skal representere klassen i elevrådet. Den enkelte skole kan avgjøre om elevrådet skal utvides til å inkludere 1. til.3 klasse.
	+ Elevrådet skal organiserer seg etter vedtektene ved hver enkelt skole

SU, SMU, FAU og elevrådet skal organisere seg på den enkelte skole etter regler som følger av opplæringsloven kapittel 10 og forskrifta til opplæringsloven (sett det som blir rett kapitel i forskrift her når denne kommer fra UDIR).

# § 5 Elevenes rettigheter

Som elev har du rett til:

* å bli behandlet med respekt og omtanke
* at andre lar dine eiendeler være i fred
* å slippe å bli utsatt for fysiske, psykiske, digitale og verbale krenkelser
* et godt og trygt læringsmiljø
* å delta i felleskapet uten at andre ødelegger for deg

# § 6 Elevenes plikter

Som elev har du plikt til å:

* arbeide for et godt og trygt lærings- og skolemiljø
* behandle alle med respekt og omtanke
* vise andre respekt og la deres og skolens eiendeler være i fred
* ikke krenke noen, verken fysisk, psykisk, digitalt eller verbalt
* oppføre deg slik at andre ikke blir skadd

# § 7 Orden

På skolene i Tvedestrand skal elevene ha god orden. Det er god orden å:

* møte presis på skolen og til undervisningen
* ha skolesakene i orden
* ha med nødvendige læremidler og utstyr
* gjøre arbeidet man blir pålagt så godt man kan og til rett tid
* holde god orden i klasserom, spesialrom og fellesareal ute og inne
* kildesortere avfall
* ikke forlate skolens område i skoletiden

# § 8 Oppførsel

På skolene i Tvedestrand skal elevene ha god oppførsel. Det er god oppførsel å:

* være hyggelig og høflig mot hverandre
* bidra til arbeidsro i undervisningstimene og rette seg etter beskjeder fra skolens ansatte
* være på skolen og delta i undervisningen hele skoledagen
* snakke godt om og til hverandre og unngå skjellsord, banning og annet grovt språk
* ikke mobbe eller på andre måter krenke andre fysisk, verbalt eller digitalt
* ikke være voldelig eller komme med trusler
* ikke røyke, snuse, bruke e-sigaretter eller være påvirket av rusmidler
* ikke ha med våpen, kniv eller andre farlige gjenstander på skolens område
* Ikke bruke el-sparkesykkel eller sykkel på skolens område
* ta godt vare på personlige eiendeler og så langt som mulig unngå å ta verdisaker med på skolen. Skolen er ikke ansvarlig for elevenes elektroniske utstyr/ verdisaker.
* ikke fuske eller forsøke å fuske på prøver eller innleveringer. Gjelder også for kopi og plagiat.

På skolene i Tvedestrand er det ikke tillatt å:

* kaste snøball dersom det ikke er spesifisert i den enkelte skoles trivselsreglement
* fotografere og bruke mobiltelefon på skolen, uten spesiell tillatelse fra lærer i undervisningssammenheng. Mobiltelefonene skal ligge i klassens mobilhotell.
* ha med brus, energidrikker, godteri og lignende med seg på skolen, unntatt når lærer har gitt spesiell tillatelse.

# § 9 Fravær

Elevene har rett og plikt til grunnskoleopplæring. Ved sykdom skal skolen ha beskjed så raskt som mulig. Ugyldig fravær vektlegges når ordenskarakteren settes. Elevens foresatte skal varsles ved ugyldig fravær. Skolen kan etter søknad fra foresatte, og i samsvar med nærversplan og forskrift om permisjon,gi den enkelte elev permisjon i inntil to uker.

# § 10 Sanksjoner

Brytes skolereglene, kan skolen bruke følgende sanksjoner:

* muntlig irettesettelse fra lærer og / eller samtale med skoleledelsen
* muntlig/ skriftlig melding til foreldre / foresatte
* skriftlig irettesettelse / anmerkning
* Inndragning av gjenstander. Mobiltelefon kan inndras for maksimalt resten av skoledagen.
* bortvisning fra skolen, jamfør opplæringsloven §13-1
	+ Rektor kan vise bort en elev for resten av dagen på barnetrinnet og inntil 3 dager på ungdomstrinnet – hjemmet skal bli informert.
* skolebytte, Jfr. opplæringsloven §13-2
* nedsatt karakter i orden og/ eller oppførsel, Jfr. forskrift til opplæringsloven – (sett det som blir rett kapitel i forskrift her når denne kommer fra UDIR)
* fusk på prøver kan få følgende konsekvenser:
	+ bortvisning fra prøve
	+ besvarelsen vurderes ikke
	+ anmerkning på oppførsel
	+ melding hjem til foresatte etter samtale med kontaktlærer

# § 11 Skade/ hærverk

Elever som utøver hærverk, kan pålegges å rydde opp etter seg/ utbedre skader når arbeidet står i rimelig forhold til overtredelsen. I tillegg til dette, kan elevene bli erstatningsansvarlig (skade erstatningsloven §1-1). Foreldre kan bli erstatningsansvarlige etter skadeerstatningsloven §1-2 for inntil kr. 5000 for hver enkelt skadevolding.

Eleven kan gis anledning til å utbedre skadene selv dersom dette anses som hensiktsmessig.

# § 12 Straffbare forhold

Alle straffbare forhold som skjer på skolens område meldes til politiet. Dette skjer i tillegg til skolens sanksjoner.

# § 13 Saksbehandling

Elevene har alltid rett til å uttale seg i alle forhold som berører dem. Dette fremgår av barnekonvensjonen artikkel 12. Dette gjelder også når skolen vurderer sanksjoner overfor eleven ved brudd på skolereglementet. De mest alvorlige sanksjonene vil være så bestemmende for elevens rettigheter eller plikter, at det må fattes enkeltvedtak. Dette gjelder f. eks. ved bortvisning fra skolen eller skolebytte.

Når det fattes enkeltvedtak, skal saksbehandlingsreglene i forvaltningsloven følges. Det betyr blant annet at saken skal opplyses og utredes, partene skal høres og vedtaket skal begrunnes.

Vedtak om skolebytte fattes av skoleeier.

# § 14 ikrafttredelse

Denne forskriften trer i kraft ved kommunestyrets vedtak. Skolereglene for Tvedestrand kommune skal kunngjøres offentlig i Norsk Lovtidend.

Foresatte har klagerett på enkeltvedtak. Klagefristen er 3 uker fra vedtaket ble mottatt. Klagen sendes skriftlig til enhetsleder/ skoleeier. Klageinstans er Statsforvalteren i Agder, hvis ikke skolen/ skoleeier endrer vedtaket.

Skolene skal alltid på en eller annen måte redegjøre skriftlig for de sanksjonene eller tiltak de iverksetter, da skolene har en plikt til å dokumentere hva de gjør.

§13 Ikrafttredelse

Dette ordensreglementet trer i kraft 1.8.2024 og evalueres jevnlig. Skolenes råd og utvalg skal få mulighet til å uttale seg.